**РЕПУБЛИКА СРБИЈА**

**АУТОНОМНА ПОКРАЈИНА ВОЈВОДИНА**

**ОПШТИНА БАЧ**

**Комисија за спровођење поступка давања у закуп**

**непокретности у јавној својини општине Бач**

**Број: 464-2/2023-IV-02**

**Дана: 01.02.2023.**

На основу члана 7. Уредбе о условима прибављања и отуђења непокретности непосредном погодбом и давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда („Службени гласник Републике Србије“ број 16/2018), члана 45. Одлуке о прибављању, располагању и управљању стварима и другим имовинским правима у јавној својини општине Бач („Службени лист општине Бач“ број 13/2019) и члана 5. Одлуке о покретању поступка давања у закуп пословног простора у јавној својини општине Бач („Службени лист општине Бач“ број 2/2021), Комисија за спровођење поступка давања у закуп непокретности у јавној својини општине Бач објављује

**О Г Л А С**

**О ДАВАЊУ У ЗАКУП ПОСЛОВНОГ ПРОСТОРА У ЈАВНОЈ СВОЈИНИ ОПШТИНЕ БАЧ**

**ПУТЕМ ПРИКУПЉАЊА ЗАТВОРЕНИХ ПИСМЕНИХ ПОНУДА**

**I ПРЕДМЕТ ОГЛАСА**

Расписује се јавни оглас за давање у закуп пословног простора у јавној својини општине Бач прикупљањем затворених писмених понуда, и то:

1. пословни простор који је укњижен као непокретност уписана у Лист непокретности број 459 к.о. Бач под парцелним бројем 3776/4 објекат број 1 помоћна зграда – портирница у потесу „Пескара“ у површини од 39 м2, и објекат број 2 зграда пословних услуга – хладњача са надстрешницом у потесу „Пескара“ у површини од 128 м2. Оба објекта се издају у закуп као функционална целина, укупне површине од 167 м2, по почетној цени закупа од 434,20 евра месечно;
2. пословни простор који је укњижен као непокретност уписана у Лист непокретности број 459 к.о. Бач под парцелним бројем 563 објекат број 3 зграда пословних услуга (сушара) у улици Југословенске народне армије у површини од 96 м2, по почетној цени закупа од 249,60 евра месечно;
3. пословни простор који је укњижен као део непокретности уписане у Лист непокретности број 459 к.о. Бач под парцелним бројем 920, део објекта број 4 објекат пословних услуга у улици Братства јединства број 4 (објекат на зеленој пијаци у Бачу), пословни простор у површини од 13,35 м2, по почетној цени од 34,71 евра месечно;
4. пословни простор који је укњижен као део непокретности уписане у Лист непокретности број 459 к.о. Бач под парцелним бројем 701, део објекта број 1 стамбено пословна зграда у улици Трг др Зорана Ђинђића 8, локал број 4 у површини од 13,81 м2, по почетној цени од 35,90 евра месечно;
5. пословни простор који је изграђен на непокретности уписаној у Лист непокретности број 459 к.о. Бач под парцелним бројем 764, део објекта број 1 зграда јединице локалне самоуправе – зграда општине у улици Трг др Зорана Ђинђића 2, пословни простор у потходнику зграде општине у површини од 21,42 м2, по почетној цени од 55,70 евра месечно;
6. пословни простор који је изграђен на непокретности уписаној у Лист непокретности број 459 к.о. Бач под парцелним бројем 764, део објекта број 1 зграда јединице локалне самоуправе – зграда општине у улици Трг др Зорана Ђинђића 2, пословни простор у потходнику зграде општине у површини од 20,29 м2, по почетној цени од 52,75 евра месечно;

**II ВРЕМЕ ЗАКУПА**

Пословни простор у јавној својини општине Бач даје се у закуп на период до 10 година.

Пословни простор се не може давати у подзакуп.

**III НАМЕНА И СТАЊЕ ПОСЛОВНОГ ПРОСТОРА**

Пословни простор се издају у виђеном стању. Пословни простор из тачке 1. и 2. издаје се за обављање делатности чувања, складиштења и прераде воћа и поврћа , а простор из тачке 3., 4., 5. и 6. за обављање делатности трговине, занатства и услужних делатности, административних делатности или агенцијских послова. Закупац се не може позивати на физичке недостатке пословног простора.

**IV ПОЧЕТНА ЦЕНА ЗАКУПА**

Почетна цена закупа утврђује се у износу од 2,60 евра по квадратном метру на месечном нивоу, у динарској противвредности на дан плаћања по средњем курсу Народне банке Србије. У цену закупа нису урачунати текући трошкови који оптерећују предметне непокретности (трошкови за утрошену електричну енергију, трошкови комуналних услуга и трошкови текућег одржавања пословног простора), које сноси закупац.

**V НАЧИН ПЛАЋАЊА**

Лице са којим се закључи уговор о закупу на основу овог Огласа у обавези је да закупнину плаћа унапред, најкасније до 10.-ог дана у месецу за текући месец, на основу фактуре Одељења за буџет и финансије Општинске управе Бач.

**VI ОПШТИ УСЛОВИ ОГЛАСА**

Поступак давања у закуп пословног простора спровешће Комисија за спровођење поступка давања у закуп непокретности у јавној својини општине Бач.

Оглас ће бити отворен 15 дана, почев од дана објављивања у средствима јавног информисања.

 Право учешћа на огласу имају сва правна и физичка лица.

Увид у документацију заинтересовани учесници поступка могу извршити у згради Општинске управе Бач, Трг Маршала Тита број 2, у канцеларији број 13, сваког радног дана у периоду од 8,00 до 12,00 часова. Контакт особа је Оливера Ракоција.

Рок за достављање понуде за учешће у поступку је 25.02.2023. године до 15,00 часова, било да се шаље поштом, било да се предаје лично на писарници.

Понуде се достављају у затвореној коверти. Понуђени износ закупнине мора бити исти или већи од почетног износа из јавног огласа.

За учешће у поступку прикупљања писмених понуда путем овог огласа утврђује се депозит у износу од 20% од почетног износа закупнине. Депозит се уплаћује у динарској противвредности по средњем курсу Народне банке Србије на дан уплате, на рачун буџета општине Бач – депозит број 840-710804-67, позив на број за физичка лица ЈМБГ, за правна лица ПИБ, са назнаком „за учешће у поступку прикупљања понуда за закуп пословног простора“.

**VII ОБАВЕЗНА САДРЖИНА ПОНУДЕ**

* **За физичка лица**: означење пословног простора за који се доставља понуда, име и презиме понуђача, адреса становања, очитана лична карта, означење делатности која ће се обављати у пословном простору, доказ о уплаћеном депозиту, број рачуна на који ће се извршити повраћај депозита, понуђени износ закупнине, потпис понуђача;
* **За предузетнике и правна лица**: означење пословног простора за који се доставља понуда, пословно име и седиште, матични број, ПИБ, решење у упису у Регистар Агенције за привредне регистре или други одговарајући регистар, означење делатности која ће се обављати у пословном простору, доказ о уплаћеном депозиту, број рачуна на који ће се извршити повраћај депозита, понуђени износ закупнине, потпис и печат овлашћеног лица;

Понуда се доставља у затвореној коверти, са назнаком да се ради о понуди за давање у закуп пословног простора у Бачу, и са напоменом „НЕ ОТВАРАТИ“. Понуда се шаље поштом препоручено или се предаје на писарници Општинске управе Бач, Бач, Трг др Зорана Ђинђића 2, са назнаком примаоца - Комисија за спровођење поступка давања у закуп непокретности у јавној својини општине Бач.

Неблаговремене и неуредне понуде ће се одбацити.

Отварање приспелих понуда обавиће се 28.02.2023. године у згради општине Бач Трг др Зорана Ђинђића 2, свечана сала, са почетком у 12,00 часова. Понуђачи могу да присуствују отварању понуде.

Поступак прикупљања понуда јавним огласом сматра се успелим ако је приспела бар једна уредна и благовремена понуда.

Основни критеријум за избор најповољнијег понуђача је висина понуђене цене закупа.

Учеснику који је понудио највиши износ закупнине депозит се задржава до потписивања уговора. Учеснику који не понуди највиши износ закупнине депозит се враћа у року од 8 дана од дана отварања понуде. Учесник који одустане од понуде, односно који у року од 30 дана од дана доношења акта о давању пословног простора у закуп не приступи закључењу уговора, губи право на повраћај депозита.

**VIII ОБЈАВЉИВАЊЕ ОГЛАСА**

Оглас ће се објавити на званичном сајту општине Бач, у листу „Наше новине“ и на Огласној табли општине Бач.

**председник Комисије**

**Оливера Ракоција**